Man gevonnis vir Bethlehem-moordArgieffoto ŉ Man is vandeesweek in die Bethlehem-landdroshof in die Vrystaat tot lewenslange tronkstraf gevonnis in verband met die moord op ŉ man wat in 2017 met klippe aan sy voete langs ŉ dam gevind is. Die liggaam van Ally Deogratis, oorspronklik van Burundi, is op 1 November 2017 aan die oewer van die Liebenbergsvleidam naby Bohlokong in die provinsie deur ŉ verbyganger gewaar. Die liggaam was met tou vasgebind en klippe is aan sy voete vasgemaak. Dít volg nadat Deogratis (28) op 25 Oktober daardie jaar as vermis aangemeld is. Deogratis het ten tyde van sy verdwyning in Bethlehem gewoon. Lwazi Zamisa (25) en ŉ tweede verdagte is later in verband met die moord vasgetrek. Konst. Puleng Lebakeng, polisiewoordvoerder, sê Zamisa is skuldig bevind aan die moord op Deogratis, terwyl die tweede verdagte vrygespreek is. Lebakeng kon nie bevestig wat die motief agter Zamisa se moord was nie. Die polisieondersoek het getoon dat Deogratis reeds dood was toe sy liggaam in die dam gestort is. Die tou en klippe is vermoedelik aan die liggaam vasgemaak sodat dit tot onder in die dam kon sink. Dit is steeds onduidelik hoe die liggaam op die oewer beland het, het Lebakeng gesê.